ഗോൾഡൻ ഗേറ്റ് പാലം

അമേരിക്കൻ ഐക്യനാടുകളിലെ കാലിഫോർണിയയിൽ സാൻഫ്രാൻസിസ്കോ ഉൾക്കടലിനേയും പസഫിക് സമുദ്രത്തെയും ബന്ധിപ്പിക്കുന്ന ഒരു മൈൽ വീതിയുള്ള (1.6 കിലോമീറ്റർ) കടലിടുക്കായ ഗോൾഡൻ ഗേറ്റിന് കുറുകെ നിർമ്മിച്ചിരിക്കുന്ന തൂക്കുപാലമാണ് ഗോൾഡൻ ഗേറ്റ് പാലം. അമേരിക്കയിലെ നഗരമായ സാൻഫ്രാൻസിസ്കോയെയും കാലിഫോർണിയയിലെ മാരിൻ കൗണ്ടിയേയും തമ്മിൽ ഈ പാലം ബന്ധിപ്പിക്കുന്നു. യുഎസ് റൂട്ട് 101 ഉം കാലിഫോർണിയ സ്റ്റേറ്റ് റൂട്ട് 1 ഉം കടലിടുക്കിലൂടെ കടന്നുപോകുന്നു. ആധുനിക ലോകത്തിലെ അത്ഭുതങ്ങളിൽ ഒന്നായി അമേരിക്കൻ സൊസൈറ്റി ഓഫ് സിവിൽ എഞ്ചിനീയേഴ്‌സ് അംഗീകരിച്ച ഈ പാലം സാൻഫ്രാൻസിസ്കോയെയും കാലിഫോർണിയയെയും കുറിക്കുന്ന അന്താരാഷ്ട്രതലത്തിൽ അംഗീകരിക്കപ്പെട്ട ചിഹ്നങ്ങളിൽ ഒന്നാണ്. പത്തൊൻപതാം നൂറ്റാണ്ടിന്റെ അവസാനത്തിൽ സാൻ ഫ്രാൻസിസ്കോ, മാരിൻ കൗണ്ടി എന്നിവയ്ക്കിടയിൽ ഒരു സ്ഥിരമായ പാലം എന്ന ആശയം കൂടുതൽ പ്രചാരം നേടിയിരുന്നു, എന്നാൽ 20-ാം നൂറ്റാണ്ടിന്റെ തുടക്കത്തിൽ മാത്രമാണ് അത്തരമൊരു ബന്ധനം സുസാധ്യമായത്. ജോസഫ് സ്ട്രോസ് പദ്ധതിയുടെ ചീഫ് എഞ്ചിനീയറായി സേവനമനുഷ്ഠിച്ചപ്പോൾ ലിയോൺ മോയ്‌സിഫ്, ഇർവിംഗ് മോറോ, ചാൾസ് എല്ലിസ് എന്നിവർ ഇതിന്റെ രൂപകൽപ്പനയിൽ ഗണ്യമായ സംഭാവനകൾ നൽകി. 1937 മെയ് 27 ന് പൊതുജനങ്ങൾക്കായി തുറന്ന പാലം, അതിനുശേഷം ദശകങ്ങളായി വിവിധ നവീകരണങ്ങൾക്കും മറ്റ് മെച്ചപ്പെടുത്തൽ പദ്ധതികൾക്കും വിധേയമായിട്ടുണ്ട്. ഫ്രോമറിന്റെ യാത്രാ ഗൈഡിൽ ഗോൾഡൻ ഗേറ്റ് പാലത്തെ "ലോകത്തിലെ ഏറ്റവും മനോഹരമായ, തീർച്ചയായും ഏറ്റവും ഫോട്ടോയെടുക്കപ്പെട്ട പാലം" എന്ന് വിശേഷിപ്പിച്ചിരിക്കുന്നു. 1937-ൽ ഉദ്ഘാടനം ചെയ്ത സമയത്ത്, ലോകത്തിലെ ഏറ്റവും നീളമേറിയതും ഉയരമുള്ളതുമായ തൂക്കുപാലമായിരുന്നു ഇത്, യഥാക്രമം 1964-ഉം 1998-ഉം വരെ ഇതിന്റെ പേരിൽ പെരുമയുണ്ടായിരുന്നു. ഇതിന്റെ പ്രധാന സ്പാൻ 4,200 അടി (1,280 മീറ്റർ) ഉം മൊത്തം ഉയരം 746 അടി (227 മീറ്റർ) ഉം ആണ്. അവലംബം